אשה בת 36, אם לארבעה ילדים, נדקרה היום (ראשון) למוות בחיפה. המשטרה פתחה בחקירה ועצרה את בעלה של האשה, בן 44, בחשד לרצח. חובשים ופרמדיקים של מד"א הגיעו לזירה בשכונת קרית שמואל בעיר, מצאו את האשה מחוסרת הכרה על המדרכה ופינו אותה במצב אנוש לבית החולים רמב"ם, שם נקבע מותה. במשטרה אישרו הערב כי תלונות שנגעו לבני הזוג נחקרו בעבר.
שכנם של בני הזוג, אדנה מקונה, אמר ל"הארץ" כי בין השניים היו חיכוכים רבים והוסיף כי ההרוגה פחדה מבעלה. הוא ציין כי הבעל עזב את ביתם המשותף כמה פעמים לבקשת אשתו והדגיש כי "המשטרה יודעת". שכנה נוספת של בני הזוג אמרה ל"הארץ" כי הבעל הכה את אשתו בעבר ונעצר. "הבעל גר בבאר שבע, היה מגיע רק לבקר", הוסיפה.
חובש בכיר במד"א, אמוץ יגדל, סיפר: "כשהגעתי לרחוב ראיתי אשה כבת 36 שוכבת על המדרכה כשהיא מחוסרת הכרה עם סימני אלימות. הענקתי לה טיפול רפואי ראשוני מציל חיים שכלל עצירת דימומים והיא פונתה במהירות תוך כדי המשך טיפול רפואי לבית החולים כשמצבה אנוש".
מעיריית חיפה נמסר כי "המשפחה היתה מוכרת ומטופלת יחד עם רשויות המשטרה ובתי המשפט. צוותים של שירותי הרווחה נשלחו אל בית המשפחה על מנת לטפל בקטינים".
יו"ר תנועת נעמת גליה וולוך אמרה כי המקרה הזה "מצטרף לרצח הכפול של האחיות ביפו החודש ולמעשי רצח ותקיפה רבים נגד נשים מתחילת השנה. בחלק מהמקרים מדובר בבן הזוג ובחלק אחר של המקרים בבני משפחה שפשוט לקחו את החוק לידיהם. אני קוראת לממשלת ישראל לפעול בכל האמצעים ולהגביר משמעותית את פעולות החינוך והמניעה, ואת האכיפה והענישה נגד תוקפי נשים. אני פונה לכל אשה החשה מאוימת, אפילו אם אינה בטוחה שהיא בסכנה, לפנות אלינו, לנעמת או לכל מרכז אחר לטיפול ולמניעת אלימות. אנו מתחייבות לסייע תוך שמירה על דיסקרטיות מוחלטת. אל תישארו לבד עם הפחד והאימה".